Kind gered wat in wasmasjien vassitAnder inwoners het die wasmasjien begin stroop om nooddienswerkers te help om die kind te red. (Foto: ER24) Die gemeenskap van France in Edendale naby Pietermaritzburg het verbete probeer om ŉ 11-jarige meisie te bevry wat in ŉ wasmasjien beland en vasgesit het. Ross Campbell, woordvoerder van ER24, het gesê die kind het omstreeks 18:30 Sondag bo-op die masjien se deksel gestaan om wasgoed in die agterplaas van haar grootouers se huis op te hang. “Die meisie se onderbene het agter haar ingevou en sy het al sowat ŉ uur lank vasgesit teen die tyd dat ER24 aangekom het. Ander inwoners het reeds gehelp om die buitekant van die masjien te stroop en ŉ kombinasie van krag- en ander gereedskap is gebruik om deur die drom te sny om die meisie te bevry,” het hy gesê. Die kind het ŉ mediese ondersoek ondergaan en het geen beserings opgedoen nie. “Gelukkig het haar grootouers vinnig die erns van die situasie besef en die nooddienste en inwoners het regtig saamgewerk om die meisie te help.”